**E L Ő T E R J E S Z T É S**

**Szombathely Megyei Jogú Város Közgyűlésének**

**2024. március 28-i ülésére**

**Javaslat speciális diétára szoruló gyermekek támogatásának bevezetésére**

Szombathely Megyei Jogú Város Önkormányzata az önkormányzati fenntartású óvodákban, illetve a Szombathelyi Tankerületi Központ fenntartásában működő köznevelési intézményekben az Elamen Zrt.-vel kötött vállalkozási szerződés alapján biztosítja az igénybe vevők számára az étkezést. A bölcsődés korú gyermekek étkeztetésével kapcsolatos feladatokat a Szombathelyi Egyesített Bölcsődei Intézmény saját főzőkonyhája segítségével látja el.

Az önkormányzat felé szülői jelzés érkezett, miszerint ingyenes vagy kedvezményes gyermekétkeztetésre jogosult gyermekeik az önkormányzattal szerződésben álló szolgáltató által biztosított étkezést nem tudják igénybe venni, mert olyan speciális diétát igénylő étel allergiájuk vagy emésztőszervi megbetegedésük van, amely a közétkeztetésre vonatkozó táplálkozás-egészségügyi előírásokról szóló 37/2014.(IV.30.) Korm. rendelet 15. §-nak rendelkezésein kívül esik.

Jelenleg az önkormányzati fenntartású óvodákban 9 fő, a Szombathelyi Tankerületi Központ és a Vas Vármegyei Szakképzési Centrum fenntartásában működő általános és középiskolákban összesen 9 fő, mindösszesen tehát 18 fő gyermek számára nem tudja biztosítani a szolgáltató a szakorvos által előírt diétás étkezést. Az önkormányzati fenntartású bölcsődékben jelenleg nincs ilyen gyermek.

A speciális diétára szoruló gyermekek családjai számára a gyermekek étkeztetése egyrészt anyagi többlet terhet jelent, másrészt nagy odafigyelést igényel.

Javaslom, hogy a speciális diétát igénylő gyermeket nevelő családok étkeztetéssel összefüggő költségeinek kompenzálására támogatás kerüljön bevezetésre.

A szabályozás a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendeletben, új, rendkívüli települési támogatásként, speciális diétára szoruló gyermekek támogatása elnevezéssel kerülne rögzítésre.

Jogosultsági feltételek:

* a támogatásra jogosult a szombathelyi lakóhellyel vagy tartózkodási hellyel rendelkező bölcsődés, óvodás gyermek továbbá tanuló, aki után magasabb összegű családi pótlék került megállapításra;
* a támogatásra való jogosultság megállapítása iránti kérelemhez csatolni kell:

a) a diétás étkezést előíró szakorvosi igazolást,

b) 16. életévét betöltött gyermek esetén az érvényes diákigazolványának másolatát, továbbá

c) a gyermekétkeztetést biztosító szolgáltató nyilatkozatát arra nézve, hogy a gyermek számára a szakorvos által előírt diétás étkezést nem tudja biztosítani;

* a támogatás ugyanazon gyermek vonatkozásában tárgyévben csak egyszer állapítható meg;
* a kérelem papír alapon és elektronikusan is benyújtható a Polgármesteri Hivatalban;
* az életkorból adódó szükségletek eltérését elismerve a támogatás összege:

1. bölcsődés és óvodás gyermek esetén 60.000 Ft/év,
2. általános iskolás gyermek esetén 80.000 Ft/év,
3. középiskolás gyermek esetén 100.000 Ft/év.

A támogatás bevezetése a jelenleg rendelkezésre álló adatok alapján tárgyévben mindösszesen 1,3 M Ft önkormányzati forrást igényel. Ugyanakkor a pontos forrás igény meghatározását nehezíti, hogy megkeresésünk ellenére az egyházi, illetve alapítványi fenntartású köznevelési intézmények tekintetében a speciális diétát igénylő gyermekek létszámáról nem rendelkezünk adattal, így a jelentkező többlet költségvetési forrásigény egzakt módon előre nem jelezhető.

A rendelet a kihirdetést követő napon lép hatályba.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása az előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni szíveskedjék.

**Szombathely, 2024. március 20.**

/: **Dr. Nemény András** :/